Søværnets Operative Kommando, har opgivet at finde to fiskere, som lørdag forsvandt i Jammerbugten, i live. - Vurderingen er nu, at der ikke er nogen sandsynlighed for, at vi finder de to personer i live, så vi indstiller eftersøgningen, siger stabsvagt ved SOK, Frank Jensen. Meldingen fra SOK kom kort før klokken fire natten til søndag. Tidligere på natten havde man indstillet søgningen med helikoptere og mindre både. Det er lykkedes at finde flere dele fra den jolle, som de to personer sejlede ud i, under eftersøgningen. Blandt andet fandt man tidligere på aftenen et garn, som man mente, muligvis stammede fra jollen. Det kan betyde, at mændene på 30 og 52 år er faldet i vandet, da de ville sætte garn ud. - Vi dykker fortsat på den position, hvor vi fandt der her garn, men nu leder vi ikke længere efter levende personer, siger Frank Jensen. De to fiskere, der kommer fra Rødhus ved Blokhus, gik på havet klokken 10:30, og en time senere foretog den ene en opringning på sin telefon. Siden har ingen hørt fra dem, og det fik sidst på eftermiddagen pårørende til at slå alarm til politiet. - Hvis de er faldet i vandet på det tidspunkt, er deres chance for at overleve for længst overskredet, sagde Frank Jensen tidligere på aftenen, hvor eftersøgningen endnu ikke var endeligt indstillet. Fiskerne bar ikke redningsveste.

Referat:
Søværnets Operative Kommando indstiller eftersøgningen efter to fiskere, som lørdag forsvandt i Jammerbugten.
  
 